LIETUVOS RESPUBLIKOS VYRIAUSYBĖ

N U T A R I M A S

DĖL DUBINGIŲ PILIAVIETĖS PRITAIKYMO KULTŪRINIAM IR PAŽINTINIAM TURIZMUI 2007–2009 METŲ PROGRAMOS PATVIRTINIMO

2007 m. sausio 29 d. Nr. 86

Vilnius

Lietuvos Respublikos Vyriausybė nutaria:

1. Patvirtinti Dubingių piliavietės pritaikymo kultūriniam ir pažintiniam turizmui 2007–2009 metų programą (pridedama).

2. Rekomenduoti Molėtų rajono savivaldybei dalyvauti įgyvendinant šiuo nutarimu patvirtintos programos įgyvendinimo priemones.

Ministras Pirmininkas	Gediminas Kirkilas

Aplinkos ministras,

pavaduojantis kultūros ministrą	Arūnas Kundrotas

______________

PATVIRTINTA

Lietuvos Respublikos Vyriausybės

2007 m. sausio 29 d. nutarimu Nr. 86

DUBINGIŲ PILIAVIETĖS PRITAIKYMO KULTŪRINIAM IR PAŽINTINIAM TURIZMUI 2007–2009 METų PROGRAMA

I. APLINKOS ANALIZĖ

1. Dubingių piliavietė Lietuvos istorijai ir kultūrai turi ypač didelę reikšmę, nes ji – vienas iš svarbiausių kovos su kryžiuočiais taškų, glaudžiai susijusi su faktiniais Lietuvos Didžiosios Kunigaikštystės valdovais – Radvilomis ir yra šios garbingos giminės laidojimo vieta (panteonas). Livonijos kronikos Dubingius mini jau 1334 metais – XIV a. pastatyta medinė pilis, saugojusi kelią į Vilnių nuo Livonijos ordino antpuolių.

2. Dubingių piliavietė – viena iš 50 Lietuvoje tvirtai identifikuotų ir sutapatintų su pilimi piliakalnių (viena didžiausių savo plotu). Dubingiai siejami su Lietuvos didžiuoju kunigaikščiu Vytautu, kuris čia 1412 metais pastatydino pilį, o apie 1430 metus – medinę katalikų bažnyčią. Pilis XVI a. atiteko Radviloms. 1547–1548 metais pilies rūmuose gyveno Barbora Radvilaitė. Jonušas Radvila XVII a. pradžioje vietoj medinės pastatydino mūrinę evangelikų reformatų bažnyčią, kuri 1735 metais sudegė. XVIII a. sunyko ir Radvilų rūmai.

3. Dubingiai XVII a. pradžioje tapo Radvilų panteonu. Čia palaidoti ne tik žymiausi Biržų–Dubingių šakos atstovai, bet ir Olykos–Nesvyžiaus šakos žymiausias atstovas – Mikalojus Radvila Juodasis su žmona Elžbieta Šidlovecka–Radviliene. Nuo 2003 metų pradėti Dubingių piliavietės archeologiniai tyrinėjimai. Atkasti bažnyčios pamatai, šios bažnyčios vietoje rasti Radvilų šeimos palaikai, atrastas ir atidengtas Radvilų rūmų pastato kampas, pirmojo aukšto sienų, pamatų bei rūsio fragmentai, evangelikų reformatų bažnyčios pamatai. Tyrimai akivaizdžiai įrodo, kad Dubingių piliavietė – išskirtinis Lietuvos istorijos, archeologijos ir memorialinio paveldo objektas.

4. Dubingių piliavietė – ryškiausia Asvejos regioninio parko teritorijoje esanti kultūrinė kraštovaizdžio vertybė. Piliavietė yra Asvejos ežero pusiasalyje (anksčiau buvo sala) 500 metrų ilgio ir 100–220 metrų pločio kalvoje. Pagal Lietuvos Respublikos teritorijos bendrajame plane pasiūlytą pažintinio turizmo sistemą vakarinę Asvejos regioninio parko dalį kerta Nacionalinis reprezentacinis kultūrinio turizmo maršrutas „Lietuvos istorijos ir kultūros vėrinys“ ir Aukštaitijos parkų žiedas.

5. Iki šiol Dubingių piliavietė deramai neįvertinta nei moksliniu, nei visuomeniniu požiūriu. Norint šį objektą tinkamai pristatyti visuomenei, būtina atlikti išsamius ir motyvuotus mokslinius tyrimus ir remiantis jų duomenimis sukurti Dubingių piliavietės pritaikymo visuomenės kultūriniam ir pažintiniam turizmui infrastruktūrą.

II. PROGRAMOS TIKSLAS

6. Šios Programos tikslas – pritaikyti Dubingių piliavietę visuomenės poreikiams, numatyti šio tikslo įgyvendinimo etapus, priemones, vykdytojus ir finansavimo šaltinius.

7. Sutvarkyta ir pritaikyta viešajam turizmui Dubingių piliavietė būtų istorijos, archeologinio, memorialinio paveldo ir turizmo objektas, padedantis geriau pažinti šalies istorinį palikimą ir propaguoti Lietuvos kraštovaizdžio vertybes.

III. PROGRAMOS UŽDAVINIAI

8. Pritaikant Dubingių piliavietę visuomenės poreikiams, Dubingių komplekse nustatomos šios funkciškai skirtingos zonos, kurios skiriasi verte, apsaugos režimu, tvarkymo ir naudojimo sąlygomis:

8.1. pagrindinė (istorinė, archeologinė, memorialinė) – Dubingių piliavietė Asvejos ežero pusiasalyje;

8.2. pagalbinė (visuomeninė, kultūrinė) – Dubingių miestelis ir jo prieigos.

9. Dubingių komplekse numatoma:

9.1. ištirti ir konservuoti Dubingių piliavietę, perlaidoti Radvilų giminės atstovų palaikus;

9.2. atlikti Dubingių piliavietės teritorijos inžinerinių tinklų įrengimo, sutvarkymo ir pritaikymo lankyti darbus;

9.3. pritaikyti Dubingių komplekso pagalbinę zoną viešajam turizmui.

IV. PROGRAMOS ĮGYVENDINIMAS IR LAUKIAMI REZULTATAI

10. Įgyvendinus šią Programą, bus pasiekti šie rezultatai, sietini su Lietuvos vardo tūkstantmečio minėjimu:

10.1. ištirta ir konservuota Dubingių piliavietė, perlaidoti Radvilų giminės atstovų palaikai;

10.2. atlikti Dubingių piliavietės teritorijos inžinerinių tinklų įrengimo, teritorijos sutvarkymo ir pritaikymo lankyti darbai;

10.3. Dubingių komplekso pagalbinė zona pritaikyta viešajam turizmui.

11. Šios Programos įgyvendinimo priemonės įgyvendinamos iš atitinkamų metų Lietuvos Respublikos valstybės biudžete ir Valstybės investicijų programoje institucijoms ir įstaigoms, atsakingoms už priemonių įgyvendinimą, patvirtintų asignavimų ir Europos Sąjungos paramos fondų, kitų teisėtų finansavimo šaltinių (pagal priedą).

12. Šios Programos įgyvendinimas vertinamas pagal joje numatytų darbų atlikimo apimtį.

13. Šios Programos 9.1 punkto įgyvendinimą koordinuoja Kultūros ministerija, o 9.2 ir 9.3 punktų įgyvendinimą koordinuoja Aplinkos ministerija.

_________________

Dubingių piliavietės pritaikymo

kultūriniam ir pažintiniam turizmui

2007–2009 metų programos

priedas

Dubingių piliavietės pritaikymo kultūriniam ir pažintiniam turizmui 2007–2009 metų programos įgyvendinimo priemonės

Priemonės pavadinimas	Preliminarus lėšų poreikis, litais	Atsakingas vykdytojas	Pastabos

2007 metais	2008 metais	2009 metais	iš viso

I. dubingių piliavietės tyrimai, konservavimo darbai IR RADVILŲ GIMINĖS ATSTOVŲ PALAIKŲ PERLAIDOJIMAS
1. Padaryti piliavietės topografines nuotraukas	30000	30000	Kultūros paveldo departamentas prie Kultūros ministerijos
2. Atlikti piliavietės geologinus tyrimus	20000	20000

3. Atlikti evangelikų reformatų bažnyčios griuvėsių archeologinius tyrimus	272000	272000

4. Atlikti Radvilų rūmų griuvėsių archeologinius tyrimus	714000	382000	1096000

5. Atlikti piliavietės istorinius, architektūrinius ir dailėtyrinius tyrimus	88000	44000	132000

6. Fotofiksuoti archeologinius tyrimus	18400	9200	27600

7. Konservuoti ir restauruoti archeologinius radinius	50000	100000	100000	250000

8. Identifikuoti numizmatinę medžiagą	3600	3600	3600	10800

9. Atlikti papildomus laboratorinius tyrimus	20000	20000	10000	50000

10. Konservuoti evangelikų reformatų bažnyčios ir Radvilų rūmų pamatų, rūsių ir sienų fragmentus	200000	300000	200000	700000

11. Sukurti Dubingių piliavietės interneto puslapį	5000	5000

12. Perlaidoti Radvilų giminės atstovų palaikus evangelikų reformatų bažnyčios apsidėje įrengtoje kriptoje	50000	450000	500000	Kultūros paveldo departamentas prie Kultūros ministerijos, Molėtų rajono savivaldybė
Iš viso pagal 1–12 punktus	1421000	908800	763600	3093400
II. dubingių piliavietės teritorijos inžinerinių tinklų įrengimas, sutvarkymas ir pritaikymas lankyti
13. Suremontuoti kelią į piliavietę ir nutiesti elektros liniją	8400	8400	Asvejos regioninio parko direkcija kartu su Valstybine saugomų teritorijų tarnyba prie Aplinkos ministerijos
14. Sutvarkyti piliavietės teritoriją	44000	20000	20000	84000

15. Suformuoti keturis apžvalgos langus piliavietės šlaituose ir įrengti regyklas (apžvalgos aikšteles)	38000	38000

Darbai atliekami Europos Sąjungos struktūrinių fondų lėšomis
16. Nutiesti piliavietės pažintinį taką	60000	20000	80000

17. Įrengti laiptus nuo Dubingių tilto iki piliavietės pažintinio tako	48000	48000

18. Įrengti informacijos stendus ir rodykles	15000	15000

19. Įrengti aikštelę kultūriniams renginiams piliavietėje	56000	31000	87000

20. Parengti ir išleisti informacijos leidinį	16000	16000

Iš viso pagal 13–20 punktus	198400	112000	66000	376400

III. dubingių komplekso pagalbinės zonos pritaikymas VIEŠAJAM turizmui
21. Įrengti Asvejos regioninio parko lankytojų centrą Dubingių miestelio užvažiuojamuosiuose namuose (Molėtų r. sav., Dubingių k., pastatas – poilsio bazė, unikalus numeris – 6294-0034-2015)	1700000	1700000	Valstybinė saugomų teritorijų tarnyba prie Aplinkos ministerijos kartu su Asvejos regioninio parko direkcija	Darbai atliekami Europos Sąjungos struktūrinių fondų lėšomis
22. Įrengti Dubingių kraštotyros (archeologijos) ekspoziciją Asvejos regioninio parko lankytojų centre	22000	40000	44000	106000

23. Įrengti automobilių stovėjimo aikšteles prie Dubingių tilto ir Dubingių miestelyje	77000	65000	142000	Asvejos regioninio parko direkcija
24. Įrengti ūkines patalpas Dubingių miestelyje	150000	150000	300000

Iš viso pagal 21–24 punktus	1799000	255000	194000	2248000
Iš viso	3418400	1275800	1023600	5717800

_________________